Ju-Mari du Plessis voltooi haar skoolloopbaan aan die Hoërskool Charlie Hofmeyr in die Ceresvallei. Saam met die stilte in die appel- en peerboorde groei ’n liefde vir woorde en die werking van taal. ’n BA-graad in taal en kultuur aan die Universiteit Stellenbosch was ’n logiese keuse. In 2015–2016 is sy ’n taalverwerwingstutor vir tweedetaal- en vreemdetaalstudente in die Departement Afrikaans en Nederlands aan daardie universiteit. In 2016 slaag sy haar Nagraadse Onderwysdiploma met lof en sluit voltyds as Afrikaansonderwyser by die Hoërskool Melkbosstrand aan. Sy is ook die redakteur van die skool se aanlyn koerant, Die Melkie. Sy bevind haar tans langs die Weskus, waar sy saam met haar kêrel en hul lemoenboom, Leo, in Bloubergstrand woon terwyl haar pendelreis met die aansig van Tafelberg begin en eindig.